ชาวชุมชนบ้านจอมแจ้ง จังหวัดหนองคาย ภูมิใจได้เป็นหนึ่งในโครงการแผนพัฒนาคุณภาพชีวิตผู้มีบัตรสวัสดิการแห่งรัฐ เพราะมีรายได้เพิ่มขึ้น
ชาวชุมชนบ้านจอมแจ้ง จังหวัดหนองคาย ภูมิใจได้เป็นหนึ่งในโครงการแผนพัฒนาคุณภาพชีวิตผู้มีบัตรสวัสดิการแห่งรัฐ เพราะมีรายได้เพิ่มขึ้น

บ้านจอมแจ้ง จังหวัดหนองคาย เป็นหนึ่งในโฮมเสตย์ ตามโครงการแผนพัฒนาคุณภาพชีวิตผู้มีบัตรสวัสดิการแห่งรัฐ เสริมสร้างรายได้ให้แก่เกษตรกรรายย่อยและการแก้ไขปัญหาหนี้นอกระบบ โดยเริ่มต้นจากการรวมกลุ่มของชาวบ้านในพื้นที่ จนกลายเป็นหมู่บ้านเศรษฐกิจพอเพียงตัวอย่าง ซึ่งชาวบ้านที่นี่พร้อมใจกันสรรสร้างให้ชุมชนแห่งนี้เป็นเมืองน่าอยู่ เปิดประตูบ้าน 40 หลัง พร้อมเชิญชวนให้นักท่องเที่ยวได้มาสัมผัสวิถีชีวิตชนบท ชมธรรมชาติเย็นฉ่ำริมฝั่งโขงอย่างแท้จริง

ทั้งนี้ชาวบ้านจอมแจ้งผู้เข้าร่วมโครงการโฮมเสตย์ กล่าวว่า โครงการนี้ส่งเสริมความร่วมมือร่วมใจในชุมชน นำมาสู่การพัฒนาอาชีพและการสร้างรายได้ที่ยั่งยืน ซึ่งเกษตรกรได้เรียนรู้วิธีการฝึกฝนอาชีพ การทำเกษตรอินทรีย์และการแปรรูปอาหาร จนสามารถลดปัญหาหนี้สินและสร้างรายได้ต่อครัวเรือนเพิ่มขึ้น
 
และในโอกาสที่พลเอก 
ประยุทธ์ จันทร์โอชา นายกรัฐมนตรี พร้อมด้วยคณะรัฐมนตรี ลงพื้นที่ประชุมคณะรัฐมนตรีนอกสถานที่ที่จังหวัดหนองคาย และติดตามความคืบหน้าโครงการต่างๆ ระหว่างวันที่ 12-13 ธันวาคม 2561นั้น

ชาวบ้านจอมแจ้ง เปิดเผยว่า รู้สึกดีใจที่นายกรัฐมนตรีมาจัดประชุมที่จังหวัดหนองคาย เพราะเป็นการส่งเสริมการท่องเที่ยวไปในตัว ตลอดจนชื่นชมโครงการบัตรสวัสดิการแห่งรัฐ เพราะสามารถช่วยพัฒนาคุณภาพชีวิตให้กับประชาชนผู้มีรายได้น้อย โดยเฉพาะผู้สูงอายุ

อย่างไรก็ตาม หากใครได้แวะเวียนมาจังหวัดหนองคาย อย่าลืมมาสัมผัสวิถีชีวิตเงียบง่ายของชาวบ้านจอมแจ้งแห่งนี้ ซึ่งนอกจากจะอิ่มท้อง ด้วยเมนูอาหารพื้นถิ่นที่หลากหลายแล้ว ยังได้รับความอิ่มใจกลับไปด้วย